./data/phi0914/phi00136/phi0914.phi00136.perseus-lat1.xml
Titus Livius (Livy)
Acilius vendita aut concessa militi circa Heracleam praeda, postquam nec       Hypatae pacata consilia esse, et Naupactum concurrisse Aetolos, ut inde totum       impetum belli sustinerent, audivit, praemisso Ap Claudio cum quattuor milibus militum ad occupanda iuga,  qua difficiles transitus montium erant, ipse Oetam       escendit Herculique sacrificium fecit in eo loco,  quem Pyram, quod ibi mortale corpus eius dei sit crematum,       appellant  inde toto exercitu profectus reliquum iter satis expedito agmine       fecit;  ut ad Coracem ventum est—mons est       altissimus inter  Callipolim et Naupactum—, ibi et iumenta multa ex agmine praecipitata       cum ipsis oneribus sunt et homines vexati;  et       facile apparebat, quam cum inerti hoste res esset, qui tam impeditum saltum       nullo praesidio, ut clauderet transitum, insedisset   tum quoque vexato exercitu ad Naupactum descendit, et uno castello       adversus arcem posito ceteras partes urbis divisis copiis pro situ moenium       circumsedit  nec minus operis laborisque ea oppugnatio quam Heracleae habuit